
· Кои са първите ви задачи?
· Има една изключително важна задача, която предстои не само пред МОСВ, но за нас с много голяма сила – това е подготовката на Оперативната програма за следващия планов период. Тя трябва да започне да работи от 1 януари 2014 година, смятайте, имаме шест месеца. Това е един основен приоритет, тъй като това ще реши какво можем да получим като помощ от Структурните фондове и Кохезионния фонд на ЕС за следващия планов период до 2020 година. Това е много сериозна задача.

· [bookmark: _GoBack]А от така наречените „горещи“ теми?
· Горещите теми са на вниманието на министерството ежедневно.

· И днес има протести за шистовия газ. Правилно ли са разтълкувани Вашите думи за добива на шистов газ?
· Аз много благодаря на всички активни членове на неправителствени организации, на всички, които изказаха своето мнение по един или друг начин, те обаче демонстрираха позицията на гражданското общество в България, което определено не приема друга форма на забрана на използването на шистовия газ освен мораториум. Щом това е позицията на гражданското общество, аз се подчинявам, гражданите са ме направили министър и заявявам, че в никакъв момент МС не е имал намерение да предлага отмяна на мораториума.  Това, което аз споделих, бяха част от мислите, които съм споделяла по време на работата на временната комисия в 41–то НС. Така че мораториумът няма да бъде отменен, не се очертава в България да се добива шистов газ и аз благодаря на всички, които изразиха гражданска позиция.

· Въпроси за „зелената енергия“ и за Наредбата за излезли от употреба акумулатори и батерии
· Наредбата е част от мрежа подзаконови документи, които въвеждат в действие новия ЗУО и въвеждат режими за събиране на отпаднали от употреба батерии и акумулатори от всякакво естество – акумулатори за автомобили, батерии за часовничета и всякакви други.  Тя е съобразена с Директива на ЕС и цели да създаде организация, която да помага в България да събираме тези опасни отпадъци и те да не се изхвърлят на едно място с общия отпадък. Това е наредбата, която беше приета на днешното заседание на МС, тя е строго профилирана, занимава се точно с този тип отпадъци.
· По отношение на зелената енергия аз съм абсолютен привърженик на това, че в много близко бъдеще зелената енергия ще бъде част от нашето всекидневие. Убедена съм, че развитието на технологиите ще доведе до това, че зелената енергия ще поевтинява. Ние обаче като държава трябва да бъдем достатъчно гъвкави чрез нашите регулаторни органи да следим тези промени в технологиите и поевтиняването на енергията. Още повече аз вярвам в това, че зелената енергия има бъдеще в бита на всеки български гражданин - не само като големи фотоволтаични паркове, от които печелят компаниите, направили инвестиции в тях - няма лошо, но ние можем да произвеждаме зелена енергия във всеки дом, на покрива на всяка къща, в двора на всяка къща. Както допреди двайсет и няколко години ние считахме, че е невъзможно всеки един от нас да допринася със своя информация в Интернет - вие младите не го помните, ние помним  времето, когато само ползвахме информация, а не можехме да предоставяме – така аз вярвам, че ще стане и със зелената енергия, ние не само ще ползваме енергия, а ще можем да предоставяме енергия.

· Как ще коментирате казуса „Пирин“?
· В казуса „Пирин“ освен гражданското общество и инвеститорите, вече се намеси и съдът. Така че аз първо ще послушам българския съд, след което ще апелирам за диалог.  Аз считам, че за да развиваме туризъм, трябва да имаме природа, която да привлече хора в България. Едва ли има някой по света, който отива някъде, за да спи в един хотел - необходимо е да има причина, а ние имаме прекрасна природа и точно на днешния ден държа да го кажа - ако ние успеем да я съхраним, ще имаме ресурс да развиваме и туризма.

· Как ще коментирате презастрояването по Черноморието?
· В момента според изискванията на промените в Закона за Черноморското крайбрежие се прави картиране на защитените зони по Черноморието и когато аз споменах, че ние обмисляме мораториум, имам предвид точно това - един мораториум да ни даде време да приключим с обособяването на защитените зони, те да бъдат много ясно обозначени и картирани и да се знае къде може да се развиват градовете по Черноморското крайбрежие и къде имаме защитени територии, които са обект на защита заради природна ценност.
Това е процес, който тече. Всяка една зона е уникална по различни причини -  дюните са уникални, защото са дюни, „Корал“ защото има нещо друго, има други зони, където има защитени видове, така че всяка зона трябва да намери точно своя облик да бъде картирана, да бъде посочена територията, която обхваща, и тогава ще имаме яснота за това, какво съхраняваме по Черноморието.
· Ще продължи ли да работи Гражданският съвет?
· Много разчитам на Гражданския съвет и даже днес отбелязах за себе си, че ще направя всичко възможно колкото се може по-бързо да го свикам, за да обсъдим евентуалните приоритети и мерките, които ще бъдат финансирани през следващия планов период на Оперативната програма.

· Ще има ли подкрепа за гражданските проекти?
· Аз се надявам, че ще имаме възможност при малко по-стабилна икономическа ситуация да мислим и за такава подкрепа. Към момента се страхувам да ви кажа как, защото ще изплаша министъра на финансите. Но мисля, че можем да мислим за по-гъвкави формули, като се използват финансовите постъпления, които идват от продажбата на зелени емисии, от схемата за зелени инвестиции и от продажбата на емисии, така че сигурно има възможности, ако си го поставим като цел. Аз съм амбицирана да работим  в тази посока, ще намерим и начин.


